የደባርቅ ጃናሞራ-በየዳ መንገድ በትራፊክ አደጋ ምክንያት ተዘግቶ መንገደኞች እየተጉላሉ መሆኑን ገለጹ፡፡
ባሕር ዳር፡ ሕዳር 13/2012 ዓ.ም (አብመድ) መንገደኞች ለአብመድ በስልክ እንዳስታወቁት ትናንት ከበየዳ ወደ ደባርቅ ይጓዝ የነበረ የሕዝብ ማመላለሻ አውቶቡስ ከቀኑ 5፡40 ላይ ደባርቅ ወረዳ ሳንቃበር አካባቢ ከሚገኝ አደገኛ ቁልቁለት ላይ ወደኋላ ተንሸራትቶ መንገድ ላይ ወድቋል፡፡ መንገዱ በከፊል እንደተዘጋ ከደባርቅ በኩል ጠጠር ጭኖ ወደ በየዳ ይሄድ የነበረ ገልባጭ የጭነት መኪና ደግሞ ከቀኑ 9፡00 አካባቢ ተጠግቶ ለማለፍ ባደረገው ሙከራ ማለፍ ሳይችል ከወደቀው መኪና ላይ ተደግፎ ቆሟል፤ በዚህም መንገዱ ሙሉ በሙሉ ተዘግቷል፡፡መንገደኞቹ እንዳሉት ወደ ደባርቅ በመደወል የሚመለከታቸውን የመንገድ ትራፊክ ደኅንነት ተቆጣጣሪዎች ወደ ቦታው ሄደው መፍትሔ እንዲሰጡ ቢጠይቁም ይህ ዜና አየር ላይ እስከዋለበት ጊዜ ድረስ ምላሽ አላገኙም፡፡ በዚህም ከደባርቅ ወደ በየዳና ጃናሞራ እንዲሁም ከበየዳና ጃናሞራ ወደ ደባርቅ የሚደረግ የተሽከርካሪ ጉዞ ሙሉ በሙሉ መቆሙን ተናግረዋል፡፡
‹‹ወደ ስሜን ተራራዎች ብሔራዊ ፓርክ የሚሄዱ እና ከፓርኩ የሚመለሱ ጎብኝዎች እና ከየወረዳዎቹ ለሥራና ሕክምና የሚንቀሳቀሱ መንገደኞች ለችግር ተዳርገዋል›› ብለዋል መንገደኞቹ ለአብመድ ሲናገሩ፡፡በአሽከርካሪው ጥንቃቄ የተሞላበት እርምጃ በአደጋው በሁለት ሰዎች ላይ ብቻ ቀላል የአካል ጉዳት መድረሱን የገለጹት መንገደኞቹ ‹‹ከመንገዱ አደገኛነትና ከመልክአ ምድሩ አስቸጋሪነት የተነሳ አደጋው የከፋ ይሆን ነበር፤ ነገር ግን በከባድ ዳገት ምክንያት መኪናው ሲንሸራተት ሾፌሩ መሪ ጠምዝዞ መኪናውን ወደ ገደል እንዳይገባ በማድረግ ብዙዎቻችንን ታድጎናል›› ብለዋል፡፡
የሕዝብ ማመላለሻ ተሽከርካሪው ጭነት ልኩ በላይ ሰዎችን ይዞ እንደነበር ያመለከቱት መንገደኞቹ ምን ያህል እንደሆኑ በእርግጠኝነት መናገር አልቻሉም፡፡